Сваё пасланне страты і пакаяння мастачка ўвасабляе ў серыі драўляных гравюр “Вайна”. Кульмінацыяй яе роздуму на гэтую тэму становіцца скульптура “Маці з мёртвым сынам (п’ета)”, якую Кольвіц стварае ўжо праз значны тэрмін — у 23-ю гадавіну забойства сына. Скульптура ўвасабляе жанчыну, якая трымае на руках забітае дзіця. Яе постаць выяўляе не толькі смутак, вялікае гора, але і адчуванне ўласнай віны, саўдзелу ў забойстве. Нечаканы ў сваім пасланні твор уражвае выразнасцю выканання і смеласцю ідэі. Невыпадкова па ініцыятыве канцлера Гельмута Коля павялічаная копія скульптуры ў 1993 годзе стала цэнтральным аб’ектам галоўнага антываеннага мемарыяла Германіі “Ное Вахэ” ў Берліне.